Republica Moldova a intrat în atenția Historic Cafés Route
- Nicolae Comănescu
- 11 martie 2024, 19:51
Republica Moldova a atras atenția Historic Cafés Route, care promovează cultura și istoria Bătrânului Continent și este un program sub egida Consiliului Europei (CE)
Un proiect ce se bucură de mare succes pe plan internațional ajunge și în Republica Moldova.
Traseul cultural Historic Cafés Route aflat sub înaltul patronaj al Consiliului Europei (CE) se extinde și în țara vecină. În cadrul Forumului Economic de la Chișinău, ambasadorul Historic Cafés Route (HCR), Arnold Klingeis, a anunțat că se caută locații istorice din Moldova pentru a fi introduse în acest program.
Intrarea în vederile Traseului cultural Historic Cafés Route înseamnă aprecierea Consiliului Europei pentru valoarea istorică a cafenelelor incluse.
"Am venit în Chișinău cu intenția de a introduce acest program și în R. Moldova. Căutăm locații istorice, căutăm clădiri emblematice pentru istoria din Moldova și pentru națiune, care conectate între ele să rezulte într-un circuit turistic. Un circuit turistic care să fie promovat sub înaltul patronaj al CE. Suntem aici pentru a vă sprijini și a identifica cele mai potrivite locații care au o poveste pe care să o împachetăm într-o ofertă turistică și să o oferim lumii întregi sub înaltul patronaj al CE.
Republica Moldova, în atenția Historic Cafés Route
Colaborăm cu o agenție din Londra care va face vânzarea acestor produse turistice. În Moldova trebuie să găsim un operator care să preia de la aeroport turiștii care doresc să viziteze aceste obiective culturale care merită să fie cunoscute la nivel european și internațional", au fost afirmațiile făcute de Arnold Klingeis în cadrul evenimentului din capitala Basarabiei.
Historic Cafés Route promovează cultura și istoria Bătrânului Continent și este un program sub egida Consiliului Europei (CE) care a luat naștere acum 40 de ani. Rutele culturale ale CE sunt subiectele care devin emblematice pentru valorile, cultura și moștenirea Europei, votate de către cei 47 de reprezentanți a celor 47 de țări membre.
"Ruta cafenelelor istorice a fost aprobată din prima strigare – ceea ce nu s-a mai întâmplat de mulți ani la CE. Logo-ul acestei frumoase rute este globul pământesc pentru că cafeaua este cea mai consumată băutură în jurul mapamondului. Cafeaua este cea pe care o consumăm peste tot, dimineața și seara", a mai precizat Klingeis, conform zdg.md.
Cafenelele membre HCR reprezintă valori europene comune, valori culturale comune, expresii culturale comune, dar istorii și identități locale și regionale distincte.